钦定古今图书集成/明伦汇编/家范典/第015卷 > 朱子全书 > 《甲寅拟上封事》
## 钦定古今图书集成/明伦汇编/家范典/第015卷 > 朱子全书 > 《甲寅拟上封事》

“人之所以有此身者，受形于母，而资始于父，虽有强
暴之人，见子则怜，至于襁褓之儿，见父则笑”，是果何
为而然哉？初无所为而然，此父子之道所以为天性
而不可解也。然父子之间或有不尽其道者，是岂为
父而天性有不足于慈，亦岂为子而天性有不足于
孝者哉？人心本明，天理素具，但为物欲所昏，利害所
蔽，故小则伤恩害义而不可开，大则灭天乱伦而不
可救。假如或好饮酒，或好货财，或好声色，或好便安，
如此之类，皆物欲也。清明之地，物欲昏之，则父或忘
其为慈，子或忘其为孝，然后造为谗慝者，指疑似以
为真实，指毫发以为丘山。谮之于其父，则使施之于
其子者不无少过；谮之于其子，则使“施之于其父者
寖失其常，然后巧为利害之说以劫之。盖谓如此则
必受其利，不如此则必蹈其害”，利害既有以蔽其心，
此心日益猜疑，今日猜疑，明日猜疑，猜疑不已，子一
举足而得罪于其父，父一出言而取怨于其子，父子
之情坏而祸乱作矣。试于暇时，或于中夜，或于观书
之际，或于静坐之顷，捐去物欲之私，尽祛利害之蔽，
默观此心之本然，则父子之间固未尝不慈且孝也。